《新秋寄远》
明代·王汝玉

梧桐露零金井寒，芙蓉水减银塘宽。社日湘帘送双燕，素尘宝扇愁孤鸾。

新丝织就鸳鸯绮，并刀裁作合欢被。古岩桂吐月半轮，澄空雁来人万里。

星斗迢迢凉夜长，音书几日到辽阳。封侯早系黄金印，莫负君家白玉堂。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。